O **aeroporto de Aalborg** (IATA: **AAL**, OACI: **EKYT**) é un aeroporto civil e militar dinamarqués situado en Nørresundby, no municipio de Aalborg. Atópase a 6,5 quilómetros ao noroeste de Aalborg.

Historia
--------

A historia da aviación comercial en Aalborg comeza o 4 de setembro de 1936 cando se inaugura a primeira ruta doméstica do país, entre Aalborg e Copenhague. Os avións Fokker F VII aterraban no aeródromo dunha fábrica de cemento en Rørdal. Grazas ao éxito da ruta as autoridades da cidade decidiron construír un aeroporto e este inaugurouse o 29 de maio de 1938. En xuño dese ano comezou a operar unha ruta cara Hamburgo e no ano seguinte outra cara Kristiansand.

Durante a segunda guerra mundial foi ocupado polos alemáns e usado pola *Luftwaffe*. Os escuadróns 3º e 5º do Bordfliegergruppe 196 (grupo aéreo embarcado) usaron Aalborg como base para voos de recoñecemento, para transportar destacamentos que servían na mariña alemá e como escala para os voos entre Alemaña e Noruega.

Os alemáns destruíran os edificios do vello aeroporto civil, e rematada a Royal Air Force británica fixo o mesmo coas instalacións alemás. Así que aeroporto comezou a operar novamente a ruta cara Copenhague en xuño de 1945 usando como terminal de pasaxeiros a antiga estación de bombeiros alemá. En 1946 o goberno danés tomaría o control da meirande parte dos aeroportos do país, incluído o de Aalborg.

Nos anos seguintes abriríanse rutas cara Aarhus, Gotemburgo, Kristiansand, Stavanger, Oslo, Ámsterdam e Londres, aínda que a meirande parte dos servizos internacionais só operarían por curtos períodos de tempo.

En 1997 o aeroporto foi transferido aos 13 municipios da rexión do norte de Xutlandia. A terminal actual inaugurouse o 29 de maio de 2001. O aeroporto ampliouse durante os anos 2007 e 2013, incrementando o tamaño da terminal e o número de portas de embarque.

Aeroliñas e destinos
--------------------

| Aeroliñas | Destinos 
 |
| --- | --- |
| Atlantic Airways | **Estacional:** Vágar |
| British Airways operado por SUN-AIR | Humberside, Oslo-Gardermoen |
| Danish Air Transport | **Estacional:** Bornholm |
| KLM operado por KLM Cityhopper | Ámsterdam |
| Norwegian Air Shuttle | Copenhague, Londres-Gatwick, Málaga **Estacional:** Gran Canaria, Palma de Mallorca |
| Primera Air | Málaga, Palma de Mallorca **Estacional:** Antalya, Chania, Fuerteventura, Gran Canaria, Rodas, Roma-Fiumicino, Tenerife-Sur |
| Ryanair | Londres-Stansted |
| Scandinavian Airlines | Copenhague, Oslo-Gardermoen **Chárter estacional:** Chania, Corfú, Gazipaşa, Gran Canaria, Malta, Rodas, Tenerife-Sur, Varna |
| Vueling | **Estacional** Barcelona |

Véxase tamén
------------

### Ligazóns externas

* Web do aeroporto

Notas
-----

1. ↑  Aalborg Lufthavn (ed.). "Passenger numbers 2000-2017". Arquivado dende o orixinal o 03 de decembro de 2017. Consultado o 2 de decembro de 2017.
2. 1 2 3 4  Aalborg Lufthavn (ed.). "Aalborg Airport history". Consultado o 2 de decembro de 2017.
3. ↑  Felgrau.com (ed.). "Bordfliegergruppe 196". Consultado o 2 de decembro de 2017.

|  |  |
| --- | --- |
| Control de autoridades | 
* Wd: Q478620
* GeoNames: 2624887
* IATA: AAL
* ICAO: EKYT
* LEI: 213800DPC6H38PUTNX53
* OpenCorporates: 20121483

 |